Program van die ATKV-Boeke-Oase 2016 | LitNet
Program van die ATKV-Boeke-Oase 2016
0 Al die gesprekke in die ATKV-Boeke-Oase word gratis aangebied. DINSDAG, 4 OKTOBER
Waldimar Pelser, kykNET Verslag In Gesprek & Rapport
Met die nadraai van die verkiesing word daar groot gewag gemaak van die ANC se bloedneus in die metro’s. Gaan die opposisie egter hul verskille opsy kan skuif om doeltreffende koalisieregerings te vorm? Die ANC is ná twee dekades as die regerende party kwesbaar, maar is die opposisiepartye sterk genoeg om ’n politieke evolusie te kan bewerkstellig? Jan-Jan Joubert, parlementêre burohoof van die Sunday Times, Alida Kok Engelbrecht, dosent in politieke wetenskap aan Unisa, en Ina Gouws, dosent in politieke wetenskap by die Noordwes-universiteit, gesels saam.
8:00. 50 min.
Gesprek met ’n “doodgewone” entrepreneur
Die opwindende Akademia-sakegesprekke skop af met ’n praatjie oor ’n “doodgewone” plaaslike sakeman wat dinge op ’n “nie-doodgewone” manier doen, en juis deur hierdie aweregse benadering, sukses behaal. Kom luister saam na die eerste van vier gesprekke wat deur die loop van die fees elke oggend om 9:00 plaasvind.
9:00. 60 min. Die liefde onder kruisverhoor Hans du Plessis en Bernette Bergenthuin
Dominee Johannes van die Kolonie, Hans du Plessis se hoofkarakter in sy nuwe roman, Tussen die klippe, word in 1851 deur die Sinodale kommissie gestuur om ’n saak van kerklike tug aan te hoor. Hy is ook maar mens en vind lyflikheid en geestelikheid bots. Vida, die hoofkarakter in Bernette Bergenthuin se Viva la Vida, is dertig en hou van haar werk. Dis haar ma en haar vriendinne wat bekommerd raak, nie sy nie. Tog raak sy verlief. Dit kan nie, dit mag nie. Hy is haar beste vriend en sy gaan nie dié vriendskap opfoeter nie. Du Plessis en Bergenthuin gesels oor hul jongste romans waarin die liefde onder kruisverhoor geplaas word.
10:30. 60 min. Tannie Poppie kook weer
Poppie Coetzer en Daleen van der Merwe (gespreksleier)
Tannie Poppie is ’n fenomeen! Voor kykNET se Kokkedoor was Tannie Poppie net ’n gewone huisvrou, bekend in haar kontrei as topbakster. Sy was een van die gewildste deelnemers, danksy haar vrolike gemoed, eenvoudige benadering tot kos en lekker resepte. Deesdae is sy ’n huishoudelike naam en bak en kook sy die land aan die brand. In Tannie Poppie kook weer deel Suid-Afrika se gewildste kos-ouma al haar gunstelingresepte.
12:00. 60 min. Missing John Kani en Sandra Prinsloo (gespreksleier)
John Kani, legendariese Suid-Afrikaanse akteur, regisseur en dramaturg, gesels oor sy jongste drama, Missing. Dié toneelstuk vertel die verhaal van Robert Khalipa, ’n ANC-kameraad wat in Swede in ballingskap leef en oorgesien is tydens die onderhandelinge. Robert is getroud met Anna, ’n welgestelde Sweed, en hulle het ’n dogter wat in ’n hospitaal in Stockholm praktiseer. Daar is ook Robert se protégé, Peter Tshabalala, wat, hoewel hy nie soos Robert ’n senior ANC-lid is nie, uitgenooi word om aan te sluit by die demokratiese Suid-Afrikaanse regering. Wat hierop volg, is ’n verhaal van leuens, rugstekery en teleurstellings. Die gesprek strek ook wyer – oor ’n lewe in die teater en die toneelstuk, So ry miss Daisy op vanjaar se Aardklop waarin Prinsloo en Kani weer saam op die verhoog te sien is.
14:00. 60 min. Klimaatsverandering – wat moet ons weet?
Bob en Mary Scholes; Elise Tempelhoff (gespreksleier) Bob en Mary Scholes gesels oor hul boek, Climate Change: Briefings from Southern Africa, en beantwoord vrae oor die impak van klimaatsverandering op, onder meer landbou, en wat gewone mense soos ek en jy behoort te weet.
15:30. 60 min. By die nag se wit kant in
Etienne Terblanche en Thys Human (gespreksleier)
In Etienne Terblanche, professor in Engelse letterkunde aan die NWU se Potchefstroomkampus, se debuutbundel, By die nag se wit kant in, kom ’n groot verskeidenheid onderwerpe, versvorme, emosies en toonaarde aan die bod. Hy skryf oor die Suid-Afrikaanse werklikheid, die natuur en wildernisgebiede waar hy ontspan en na voëls en skoenlappers kyk, ook na die werklikheid van sy werksomgewing op Potchefstroom en plekke soos Indië, waar hy gereis het.
17:00. 60 min. WOENSDAG, 5 OKTOBER Divan Botha, Winslyn op kykNET As sakeondernemings tot 70% van ons ekonomie beslaan, kan pres. Jacob Zuma regtig pa staan vir die ekonomiese bloedbad? Die privaatsektor is kniediep in die moeilikheid en volgens Statistieke Suid-Afrika staan baie ondernemings voor ’n afgrond. Waar lê die oplossings? Kan die Zuma-faktor wel die ekonomie sink? Prof. Raymond Parsons, van Noordwes-Universiteit se sakeskool, Dawie Roodt, hoofekonoom van die Efficient-groep en Ryk van Niekerk, redakteur van MoneyWeb, is op die paneel.
8:00. 50 min. Waar die sakewêreld en kultuur mekaar ontmoet
Japie Gouws, die besturende direkteur van die ATKV, het ’n lang geskiedenis van besigheidservaring op sy kerfstok. Kom neem deel aan ’n interaktiewe gesprek met Japie oor sy sakekennis en -beginsels.
9:00. 60 min. Suid-Afrika se Grensoorlog
Willem Steenkamp en Theuns Eloff (gespreksleier)
’n Kwarteeu nadat die laaste skote in die Grensoorlog geklap het, is daar steeds talle mistastings oor dié oorlog. Sedert Willem Steenkamp se topverkoper, Suid-Afrika se Grensoorlog, in 1989 gepubliseer is, het die geweerlope afgekoel en die stof en die rook van die slagveld het gaan lê. Dié hersiene weergawe van die klassieke boek plaas nuwe feite onder die loep en gee ’n skerpogige terugblik op die oorlog. Willem Steenkamp is ’n oudjoernalis, skrywer, historikus en militêre analis.
10:30. 60 min. Van koue kos tot warm boeke
Marita van der Vyver en Harry Kalmer (gespreksleier) Harry Kalmer gesels met Marita van der Vyver oor haar boek, Dis koue kos, skat, wat as film verwerk is en nou landswyd in teaters vertoon word; haar nuwe roman wat binnekort verskyn, en haar lewe vanaf die destydse opspraakwekkende Griet skryf ’n sprokie tot vandag toe.
12:00. 60 min. Goudduiwel
Duane Aslett en Thys Human (gespreksleier)
Agent Rex Reynecke lei ’n ondersoek vir die Valke. Sy verhouding met Alicia blom, maar dan verdwyn haar broer – as hoofverdagte in ’n moordsaak. Spoedig blyk die verdwyning verband te hou met die Anglo-Boereoorlog se Krugermiljoene, en Rex moet hom red van die duistere Ysterhoutlaer. In dié aksiebelaaide roman bou die spanning op tot in Skukuza – wilde jaagtogte op stofpaaie wat nie vir kat-en-muis-speletjies met kragtige voertuie gemaak is nie. Duane Aslett is ’n senior lektor in forensiese rekenmeesterskap aan die Noordwes-Universiteit.
14:00. 60 min. Ontdek die diva in jou! Sophia Kapp, Santie van der Merwe en Ilse Salzwedel (gespreksleier)
Sophia Kapp (Oorlewingsgids vir ’n bedonnerde diva) en Santie van der Merwe (Anderkant vergeet) skryf vir vroue. Hulle tob oor die liefde: die opwinding en die seer; die maklik en die swaar; die lig en die donker. Hul heldinne is vroue wat verstaan dat verhoudings nooit maklik of eenvoudig is nie en dat die lewe soms meer uit ’n vrou tap as wat sy het om te gee. Uiteindelik gaan dit ook oor hoe om die diva in jouself te ontdek.
15:30. 60 min.
In ’n oomblik Cas Vos en Marlies Taljard (gespreksleier); voorlesings deur Dawid Minnaar In ’n oomblik toon die hand van ’n ervare digter wie se poëtika reeds gevestig is in terme van temas en tegnieke. Die digbundel verteenwoordig ’n voortsetting van dié aspekte van Cas Vos se digkuns waarvoor hy reeds lof verdien het. Op tegniese vlak is daar veral sy baie effektiewe gebruik van ’n onpretensieuse toon wat dikwels sonderlinge poëtiese vondse oplewer. Die intertekstuele gesprek met Homeros en Dante, as reismotief om ’n ongeluk en operasies poëties te verwoord, is nuut in die Afrikaanse digkuns.
17:00. 60 min. DONDERDAG, 6 OKTOBER
Kabous Meiring, Prontuit op kykNET Word Afrikaners onregverdiglik deur die regering en universiteitsowerhede geteiken? Dis die vraag ná die Kovsies-rektor, prof. Jonathan Jansen, glo gesê het iets skort met die opvoeding van, spesifiek,
Afrikanermans. Terselfdertyd reken die joernalis Charles Smith die “transfornazi’s” het bekers vol gif teen Afrikaners gesluk en die gevolg is dat Afrikaans by universiteite keelaf gesny is. Is Afrikaners nie dalk hulle eie grootste vyand nie, soos Kabous Meiring argumenteer? Alana Bailey, uitvoerende adjunkhoof van Afriforum, dr. Piet Croucamp, politieke wetenskaplike, en dr. Danny Titus, uitvoerende direkteur vir kultuur by die ATKV, is Kabous se gaste.
8:00. 50 min. Gesprek met ’n vreeslose entrepreneur
Wouter Snyman “Wie is mal genoeg om ’n besigheid te begin in die middel van 2009 se resessie?” het ’n vriend aan Wouter Snyman gevra. Sy antwoord: “Dan is my kans op sukses mos baie groot – want dan is ek die enigste een!” Kom skuur skouers met die befaamde skrywer van boeke soos Slim met jou geld en The ordinary Millionaire.
9:00. 60 min.
Frits Gaum en Johannes Fronemann (gespreksleier)
Waar was God toe derduisende Boerevroue en hulle kinders in konsentrasiekampe gesterf het? Waar was God toe Christennasies mekaar met die Eerste en Tweede Wêreldoorloë aan die keel gegryp het? Waar was God toe Apartheid mense se lewens verwoes het? Waar was God met 9/11 in Amerika toe terroriste, nogal in die naam van Allah, in geboue vasgevlieg en duisende mense se dood veroorsaak het? Waar was God met Sharpeville? Met Marikana? Waar wás God? Ís daar ooit ’n God? Oor sulke vrae, wat tot in die hart van ons bestaan gryp, gaan dit in hierdie boek. Oor ons geloof en twyfel, oor ons “sekerhede” en ons wanhoop.
10:30. 60 min. Corli se kombuis
Corli Botha en Gary Botha (gespreksleier)
Corli Botha, Kokkedoor-wenner van 2016, gesels oor haar smaaklike gunstelingresepte soos opgeneem in Corli se kombuis – ’n boek vol heerlike resepte wat deeglik beproef is en geskik is vir beginners; en vir die ervare kokke is daar ook ’n paar uitdagings.
12:00. 60 min. Misdaadromans: die grens tussen feit en fiksie Henk Breytenbach, Chanette Paul, Madelein Rust en Ilse Salzwedel (gespreksleier)
14:00. 60 min. Die groot misterie van twee vroue: Briewe aan Anna
Heilna du Plooy en Bernard Odendaal (gespreksleier)
TT Cloete het briewe aan sy vrou Anna begin skryf vanaf 2002 toe sy met ongeneeslike kanker gediagnoseer is, vyf jaar voor sy gesterf het in 2007. Hy het ná haar dood volgehou met die briewe tot met sy sterwe in Julie 2015. Anna was ná haar dood, soos gedurende haar lewe, steeds die anima van sy digterskap. Bernard Odendaal voer die gesprek met Heilna du Plooy, albei van die Skool vir Tale, aan die NWU, oor hierdie aangrypende jongste en postume publikasie van Cloete.
15:30. 60 min. VRYDAG, 7 OKTOBER
Kabous Meiring, Prontuit op kykNET Afrikaanse flieks was eens ’n rariteit. Deesdae word deur die mark toegegooi met Afrikaanse flieks, waarvan die meeste nie juis geld maak nie. Behoort vervaardigers aangemoedig te word om nóg Afrikaanse flieks te maak, of moet die klem eerder op ’n handvol gehalte-flieks wees? Vervaardigers Danie Bester en Sallas de Jager, asook dr. Chris Broodryk, dosent in filmstudies by die Universiteit van Pretoria, kom gesels saam.
8:00. 60 min.
Hoe doen jy besigheid in die Suid-Afrika van vandag?
Stefan van der Walt, die Hoof Uitvoerende Beampte van die Premium Groep van maatskappye, wat handelsname soos Nikon, Lexar, King Price, Premium Capital, Hi-Drone, Duke, en vele meer insluit, gesels oor hoe hy as doodgewone mens sy besigheid begin en uitgebou het; oor wat hy dink oor die toekoms van klein- en mediumbesighede in Suid-Afrika, asook oor die lesse wat hy in die sakewêreld geleer het.
Woorde hulle storie ken Bernard Odendaal en Marlies Taljard (gespreksleier)
Bernard Odendaal, poësiedosent in Bloemfontein en, later, skryfskooldirekteur op Potchefstroom, gesels by die fees oor Woorde hulle storie ken – ’n boek met kort vertellings, sketse en besinnings wat gegrond is op plekke, mense, vraagstukke en voorvalle wat oor die skrywer se lewenspad gekom het.
10:30. 60 min.
Wat nou, Suid-Afrika?
Theuns Eloff en Theo Venter (gespreksleier)
Om braaivleisvure skiet gewone Suid-Afrikaners se kommervlakke deesdae amper net so hoog op soos die vonke. In Wat nou, Suid-Afrika? kyk die oudrektor, Theuns Eloff, na die kwessies op almal se lippe – werkloosheid en verlammende armoede, die impak van regstellende aksie, die bedreigings vir die oppergesag van die grondwet, die probleme in ons onderwys en misdaad. Eloff se vars, positiewe stem bring hoop en gee die leser nuwe maniere om hul veranderende wêreld te verstaan en beter te hanteer.
12:00. 60 min.
Switched at birth Jessica Pitchford en Carla van der Spuy (gespreskleier)
Switched at birth vertel die aangrypende verhaal van twee Suid-Afrikaanse ma’s wat in die 1990’s besef het dat hulle twee seuns by geboorte omgeruil is. Hoe gee jy jou ‘eie’ kind terug, al is jy nie die biologiese ouer nie? Beide ma’s het besef dat dit ontdenkbaar is om hul kinders aan mekaar terug te gee. Wat gebeur as een van die seuns as tiener anders besluit?
14:00. 60 min. Mishandel, misbruik, misken – my ma was Joey Haarhoff
Amor van der Westhuyzen en Carla van der Spuy (gespreksleier)
Amor van der Westhuyzen, dogter van die berugte Joey Haarhoff wat saam met die pedofiel Gert van Rooyen ses jong meisies ontvoer het, se kinderjare was ’n riller. Joey het haar enigste dogter fisiek, verbaal en emosioneel mishandel, toegelaat dat Amor se eie pa haar seksueel misbruik en haar geheel en al as mens misken. Tog, sy het die trauma, danksy pure vasberadenheid, oorleef. Amor is ’n diep gelowige mens wat die siklus van haat en geweld stopgesit het.
Adam Small – ons salueer jou
Frazer Barry, Churchil Naude, Deniel Barry en Nolan Russel
Woord- en musiekkunstenaars met uiteenlopende style kom bymekaar om een van Suid-Afrika se grootste literêre legendes se werk te vier. Hulle interpreteer Adam Small se woordkuns deur nuwe toonsettings.
17:00. 60 min.
SATERDAG, 8 OKTOBER
Studente in opstand – hoe lyk ons universiteite?
Noor Nieftagodien en Franziska Rueedi; Theo Venter (gespreksleier)
In 2016 was die veertigste herdenking van die 16 Junie 1976-opstande. Students Must Rise, saamgestel deur Anne Heffernan en Noor Nieftagodien, herbesin oor die konvensionele diskoers van jeug- en studente-aktivisme in Suid-Afrika deur die 1976-gebeure in ’n dieper historiese en geografiese konteks te plaas.
Kristalvlakte Amy Jeptha, Royston Stoffels en Johan van Lill (gespreksleier)
Uit die flenters van oorloë smous Priscilla vir haar en haar familie ŉ lewe aanmekaar. Die gemeenskap bloei op die snypunt van politieke ordes, bendebase en godsdiensleiers. Soms is daar eilandjies vrede, soos in enige goeie oorlog. Oorlog is egter soos liefde: dit sal ŉ pad vind. Solank die bloed klop, sal Priscilla se smokkelhandel oorleef, in die kantlyn van die geskiedenis. Amy Jephta se epiese teaterstuk vertel die verhaal van ŉ gemeenskap, ŉ verhaal veel groter as dié van individuele karakters. Hierdie herwerking van Bertholt Brecht se Mutter Courage und ihre Kinder bied geen eenvoudige antwoorde nie, maar vlek ŉ sosiale werklikheid oop tot op die been.
Koelsoem Kamalie, Flori Schrikker en Amore Bekker (gespreksleier)
Koelsoem Kamalie en Flori Schrikker het op Amore Bekker se RSG-program, Tjailatyd, huishoudelike name geword met die deel van hul resepte. Hulle is ook te sien op die kanaal Via met hul eie program, Flori en Koelsoem se kosse. Amore gesels met hulle oor waar hul liefde vir kosmaak vandaan kom, hul gunstelingresepte en oor hul betrokkenheid by hul gemeenskap.
12:00. 60 min. Koning en koningin van die cliff hanger
Karin Brynard en Francois Bloemhof; Deborah Steinmair (gespreksleier) Met die blitsverkopers Plaasmoord en Onse vaders het Karin Brynard haar reputasie as een van Suid-Afrika se gewildste misdaadskrywers gevestig. In haar derde roman, Tuisland, wat reeds uiters goed in die media ontvang is, kom haar karakters te staan voor groter uitdagings as ooit te vore.
Die veelbekroonde Francois Bloemhof skryf op sy beurt reeds vyf-en-twintig jaar lank vir volwassenes, tieners en kinders. Doodskoot is sy vier-en-twintigste roman, ’n boek vol versoeking, geheime, oëverblindery en konfrontasie. Dié twee veterane gesels met Deborah Steinmar oor die spanningsverhaal en waar dit vandaan kom.
14:00. 60 min.
In die skadu van skisofrenie
Marga van Rooy, Henriëtte Boot en Carla van der Spuy (gespreksleier)
Carla van der Spuy gesels met Marga van Rooy en Henriëtte Boot oor hul aangrypende boek, Marga en Henriëtte: in die skadu van skisofrenie. Die boek ondersoek die verloop en verskrikking van skisofrenie, die effek daarvan op 'n gesin en op die vernietigende terugslae wat die lyer telkens ervaar. Dit lê op hartroerende maniere die broosheid van mense bloot: die breekbaarheid van die menslike gees aan die een kant en die wondbaarheid van 'n magtelose ouer aan die ander kant.
15:30. 60 min. PRODUKSIEVENNOTE
Akademia, Jonathan Ball-uitgewers, LAPA Uitgewers, Naledi, NB-Uitgewers, Penguin Random House SA, Pooka, Protea Boekhuis, Wits University Press